Ikhansili YakoBulawayo Ithola Isipho Soncedo Lokumelana leCovid 19
Abenhlanganiso yeDanish Church Aid baphe isipho samabhakede amanzi alempompi, angabayinkulungwane lengxenye-1,500 kuthi abenhlanganiso yabaphila ngokuthengisa eyeBulawayo Vendors Traders Association labo baphe imphahla ehlukeneyo yokumelana leCovid-19
BULAWAYO — Inhlanganiso zenhlangothi ezehlukeneyo zempilo kanye labamankampani baqhubekela phambili bephathisa umaninsipala wakoBulwayo ngoncedo lwezipho ezehlukeneyo zokumelana lomkhuhlane weCovid-19. NgoLwesihlanu abenhlanganiso yeDanish Church Aid baphe isipho samabhakede amanzi alempompi, angabayinkulungwane lengxenye-1,500, kunye lamatanka ezigubhu ezinkulu zokugcinela amanzi ezedlula inkulungwane-1,200 elokitshini leLuveve koBulawayo. Kwathi abenhlanganiso yabaphila ngokuthengisa eyeBulawayo Vendors Traders Association labo baphe esabo isipho semphahla ehlukeneyo yokumelana leCovid-19, kukhansili wakoBulawayo, ezamele isetshenziswe ukulondoloza ukuhlanzeka endaweni ezehlukeneyo zokuthengisela edolobheni. Umqondisi weBVTA uMnu Michael Ndiweni uchaza kabanzi ngesipho sabo seCovid19. “Lamhlanje ngenge BVTA sipha ikhansili impahla ezehlukeneyo zokumelana lomkhuhlane weCovid 19 ezasebenza kundawo zokuthengisela ukuse Simelane lokumemetheka kwalo umkhuhlane.” UKhansila Mlandu Ncube emele uMayor wakoBulawayo ubonge kakhulu izipho abazithole ngoLwesihlanu zokumelana leCovid-19. “Sithanda ukubonga abantu beBVTA ngokupha isipho sokuvikela ukumemetheka kweCovid-19. Siyabonga Bulawayo Siyabonga kakhulu lezimpahla zisasiza kakhulu ukumelana lomkhuhlane lo.” UBulawayo uqhubekela phambili ethola izipho zokumelana lomkhuhlane weCovid-19 ezivela kumankampani lenhlanganisweni zenhlangothi ezehlukeneyo zempilo.